Diari Oficial de la Generalitat Valenciana


Sumari del DOGV 6642, del 02-11-2011 (2011/10704)

RESOLUCIÓ de 24 d'octubre de 2011, del director general d'Administració Local, per la qual es publiquen els Estatuts de la Mancomunitat Circuit Cultural Comarcal de la Marina Alta.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   6642

Data del DOGV
:   02-11-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/10890


Data del document
:   24-10-2011

Organisme emissor
:   Conselleria de Presidència

Tipus de document
:   Resolució

Descriptors 

:   * La Marina Alta
    * reglament intern
    * associació de municipis
    * administració local

RESOLUCIÓ de 24 d'octubre de 2011, del director general d'Administració Local, per la qual es publiquen els Estatuts de la Mancomunitat Circuit Cultural Comarcal de la Marina Alta. [2011/10525]  
La disposició transitòria sisena de la Llei 8/2010, de 23 de juny, de la Generalitat, de Règim Local de la Comunitat Valenciana, disposa que les mancomunitats de la Comunitat Valenciana adaptaran els seus estatuts a la nova regulació inclosa en el text legal indicat. L'adaptació esmentada, per a adquirir eficàcia, requereix ser publicada en el Diari Oficial de la Comunitat Valenciana, d'acord amb el que disposa l'article 93.4 de la Llei 8/2010.  
La Mancomunitat Circuit Cultural Comarcal de la Marina Alta, d'acord amb el que disposa la norma esmentada, ha procedit a adaptar-hi els seus estatuts.  
Remesos l'expedient tramitat i els estatuts aprovats, no s'hi adverteix infracció de l'ordenament jurídic.   
Per tot açò, i d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i l'article 33.2 del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, resolc  
  
Article únic  
Publicar en el Diari Oficial de la Comunitat Valenciana els Estatuts de la Mancomunitat de Circuit Cultural Comarcal de la Marina Alta, el text dels quals es transcriu tot seguit com a annex, atés que s'ha acreditat en l'expedient la legalitat de les actuacions.  
Contra aquesta resolució, que no posa fi a la via administrativa, les persones interessades podran interposar un recurs d'alçada davant del superior jeràrquic del director general d'Administració Local, en el termini d'un mes, comptador des de l'endemà de la publicació de la resolució, de conformitat amb el que disposen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques no es pot interposar un recurs en la via administrativa d'acord amb el que disposa l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.   
  
València, 24 d'octubre de 2011.- El director general d'Administració Local: Vicente Saurí Martí.  
  
  
ESTATUTS DE LA MANCOMUNITAT CIRCUIT CULTURAL COMARCAL DE LA MARINA ALTA   
  
Article 1. Municipis que integren la mancomunitat  
1.Els municipis d'Alcanalí, l'Adzúvia, Beniarbeig, Benidoleig, Benigembla, Benimeli, Benissa, Calp, Castell de Castells, Dénia, Gata, Llíber, Murla, Ondara, Orba, Parcent, Pedreguer, Pego, el Poble Nou de Benitatxell, els Poblets, el Ràfol d'Almúnia, Sagra, Sanet y Negrals, Senija, Teulada, Tormos, la Vall d'Alcalà, la Vall d'Ebo, la Vall de Gallinera, la Vall de Laguar, el Verger, Xàbia i Xaló, d'acord amb l'Ordenament Jurídic vigent acorden constituir-se en Mancomunitat Voluntària de Municipis per a la prestació de serveis culturals que més endavant s'arrepleguen en els presents estatuts.  
2. La Mancomunitat tindrà personalitat i capacitat jurídica per al compliment dels seus fins específics.  
  
Article 2. Denominació i seu  
La Mancomunitat Cultural es constitueix amb la denominació de Circuit Cultural Comarcal de la Marina Alta, amb seu pròpia al municipi d'Ondara.   
Els seus òrgans de govern i administració s'ubicaran en el municipi on residisca la presidència, i tindrà com a domicili social i lloc de reunió les cases consistorials.  
Article 3. Objecte i competències  
1. Els objectius de la Mancomunitat seran, en relació al seu àmbit territorial els següents:  
a) Promoció i foment de tota manifestació cultural en l'àmbit de les arts plàstiques i visuals, com poden ser, entre altres, l'escultura, pintura, fotografia, vídeo, cine, grafisme, tapissos, marqueteria i manualitats.  
  
b) Difusió i coneixement de les arts escèniques i de la música.  
c) Foment de la lectura, mitjançant campanyes d'animació a la lectura, d'àmbit comarcal i d'altres campanyes institucionals.  
d) Els municipis de la Mancomunitat tindran a l'abast qualsevol manifestació cultural que puga ser oferida o gestionada per la Mancomunitat.  
e) Dirigir-se als organismes públics, institucions, entitats, fundacions, associacions o qualsevol altre col·lectiu en demanda d'ajuda econòmica, prestació de bens culturals, siga de manera temporal o indefinida. Inclusió dels municipis mancomunats en circuits programats per l'administració i qualsevol altra acció que redunde en benefici de la mancomunitat.  
f) Recabar la informació necessària i puntual de totes aquelles oportunitats que puguen ser aprofitades per la població, fonamentalment la més jove, per accedir a beques, subvencions, plans d'estudi, vacances i viatges de caràcter cultural i social, etc...  
g) Potenciar els grups locals, per a la qual cosa els Municipis de la Mancomunitat constituiran una plataforma de difusió dels grups del seu àmbit territorial, negociant-se amb altres Circuits Comarcals per a ampliar el seu àmbit d'actuació i difusió.  
h) D'altres accions que completen les ja relacionades.  
2. La prestació i explotació dels serveis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.  
  
Article 4. Capacitat jurídica  
La Mancomunitat, com a Entitat local reconeguda per la Llei, exercirà quantes potestats siguen conferides per la legislació vigent que afecten les Entitats d'aquestes característiques per al compliment dels seus fins.  
  
Article 5. Òrgans de la mancomunitat  
1. Els òrgans de govern de la Mancomunitat seran representatius dels Ajuntaments mancomunats.  
2. Els òrgans de govern són:   
- El Ple de la Mancomunitat.  
- El President.  
- El Vicepresident o Vicepresidents si és el cas.  
- La Junta de Govern  
3. Podrà igualment crear-se quantes Comissions Informatives es requerisquen, tenint en compte el nombre de serveis que la Mancomunitat preste.  
La creació, composició i funcionament d'aquestes comissions s'acordarà en la sessió extraordinària a què es refereix l'article 12.2, sense perjudici de la possibilitat d'acordar modificacions en sessions posteriors. En tot cas estaran compostes com a màxim, per un terç del nombre legal de membres del Ple de la Mancomunitat, podent tindre caràcter permanent o especial.  
Donat que la població de la Mancomunitat supera els 20.000 habitants, serà obligatòria la Junta de Govern Local i les Comissions Informatives, conforme l'article 97.2 de la Llei 8/2010, de 23 de juny, de Règim Local de la Comunitat Valenciana.   
  
Article 6. El Ple de la mancomunitat  
1. El Ple de la Mancomunitat estarà integrat pels Vocals representants de les Entitats mancomunades, triats pels seus respectius Plens.  
  
2. Cada Entitat mancomunada estarà representada en el Ple pel seu alcalde o alcaldessa com a membre nat i un altre regidor o regidora triat pel Ple del seu respectiu Ajuntament per majoria absoluta.  
  
3. Les Entitats nomenaran un Vocal suplent de cada un dels representants en la mancomunitat.   
4. El mandat de Vocals coincideix amb el de les seues respectives Corporacions.  
5. Els Vocals del Ple de la Mancomunitat perdran la dita condició quan perden la condició de Regidor, o així ho acorde el Ple de l'ajuntament representat.  
  
Article 7. Designació de representants i terminis  
1. Després de la celebració d'eleccions locals i dins del termini de 30 dies següents a la sessió constitutiva de cada un dels ajuntaments mancomunats s'anomenaran els Vocals representants en la Mancomunitat, havent de comunicar l'acord a la mateixa.  
2. Fins a la data de constitució del nou Ple, actuarà en funcions l'anterior President.  
3. La sessió constitutiva del ple de la mancomunitat haurà de celebrar-se dins dels deu dies hàbils següents a la conclusió del termini per a la designació de representants per tots els municipis mancomunats. A aquest efecte, el president en funcions, prèvies les consultes oportunes, efectuarà la convocatòria amb l'antelació prevista en l'article 12.3 d'aquests estatuts. En el cas que no es realitze la convocatòria amb l'antelació necessària, la sessió constitutiva se celebrarà a les 12 hores del desé dia hàbil posterior a la conclusió del termini per a la designació de representants per tots els municipis mancomunats.  
4. Durant el període a què es refereix el paràgraf 2, només es podrà dur a terme la gestió ordinària de la Mancomunitat, sense que en cap cas puguen adoptar-se acords que requerisquen la majoria absoluta del nombre legal de membres del Ple.  
  
Article 8. Competències i atribucions del Ple  
Correspon al Ple de la Mancomunitat:  
a) Aprovació i modificació dels pressupostos.  
b) Aprovació de la plantilla de personal i relació de llocs de treball.  
c) L'exercici d'accions judicials i administratives i la defensa de la Corporació en matèries de competència plenària.  
d) Proposar la modificació o reforma dels Estatuts.  
e) Adquirir i alienar el patrimoni de la Mancomunitat, així com la revisió de l'inventari.  
f) Aprovació d'ordenances, operacions de crèdits, concessions de quitaments i esperes, i qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovar plans i projectes necessaris per a l'establiment, desenvolupament i gestió d'obres, serveis o activitats previstes com a fins de la Mancomunitat.  
i) Admissió i separació de membres de la Mancomunitat.  
j) Determinar la forma de gestionar els serveis .  
k) Triar i destituir el President.  
l) Fixar anualment les aportacions econòmiques dels municipis integrants de la Mancomunitat establides en l'article 18 d'aquest Estatut.  
  
m) Les altres atribucions que per la legislació vigent es conferixen al ple de l'ajuntament.  
  
Article 9. Nomenament del President  
1. El President de la Mancomunitat serà triat pel Ple de la Mancomunitat, entre els seus membres nats, per majoria absoluta del vot ponderat del nombre legal dels seus membres.  
2. Podran ser candidats a la Presidència tots i cada un dels Vocals nats que componen el Ple.  
3. Si cap candidat obté majoria absoluta en la primera votació, se celebrarà vint-i-quatre hores després una segona votació, resultant triat aquell que obtinga el nombre més gran de vots. En cas d'empat resultarà triat el de major edat.  
4. Per a la destitució del President se seguirà el mateix procediment que l'establit en la legislació vigent per a la destitució de l'Alcalde.  
  
  
Article 10. Vicepresident   
El President designarà un o més Vicepresidents, en nombre màxim de SIS, que substituiran per l'ordre del seu nomenament en cas d'absència, vacant o malaltia. D'aquests nomenaments es donarà compte al ple en la primera sessió que celebre.   
  
Article 11. Competència i atribucions del President  
1. Correspon al President de la Mancomunitat les competències següents:  
a) Dirigir el govern i administració de la Mancomunitat.  
b) Convocar, presidir i alçar les sessions del Ple, de la Comissió de Govern i de qualssevol altres òrgans municipals.  
c) Decidir els empats amb vot de qualitat una vegada realitzada la segona votació i si persistira l'empat.  
d) Dirigir, inspeccionar i impulsar els servei, obres i activitats de la Mancomunitat.  
e) Ordenar pagaments, retre comptes i administrar els fons i béns de la Mancomunitat.  
f) Disposar despeses dins dels límits de la seua competència.  
g) Exercir la Direcció superior del personal de la Mancomunitat.  
h) Contractar obres, serveis i subministraments, dins dels límits establits per la legislació vigent per a l'Alcalde.  
i) Representar a la mancomunitat.  
j) Exercitar accions judicials i administratives en cas d'urgència.  
  
k) Aprovació de les bases que regiran les proves d'accés a la funció pública de la Mancomunitat.  
l) Totes aquelles que la normativa de règim local atribuïx a l'Alcalde per al compliment de les competències que té atribuïdes, així com les no atribuïdes específicament a un altre òrgan.  
2. El President pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a), i j).  
  
Article 12. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió ordinària com a mínim una vegada al mes, segons el que disposa l'article 46.2.a de la Llei 7/1985, de 2 d'abril, Reguladora de les Bases de Regim Local . Dins d'aquest límit, correspon al ple decidir la periodicitat d'aquestes sessions i els dies i hores de la seua celebració, mitjançant un acord adoptat en sessió extraordinària que haurà de convocar el president dins dels trenta dies següents al de la sessió constitutiva. Les sessions extraordinàries se celebraran quan així ho decidisca el president o ho sol·licite almenys una quarta part del nombre legal de vocals. En aquest últim cas la celebració de la sessió no podrà demorar-se més de 15 dies hàbils des que va ser sol·licitada.  
  
3. Les sessions del Ple han de convocar-se almenys amb dos dies hàbils d'antelació, la qual podrà realitzar-se per mitjans telemàtics (conforme el règim de notificacions de la Llei 11/2007, de 22 de juny d'accés electrònic dels ciudatans als serveis publics). En la citació es farà constar l'ordre del dia .  
4. El Ple es constitueix vàlidament amb l'assistència d'un terç del nombre legal de membres del mateix amb dret a exercir el vot, que mai podrà ser inferior a tres. Tal quòrum ha de mantindre's al llarg de tota la sessió.   
5. En tot cas, es requereix l'assistència del President i del Secretari de la Mancomunitat, o dels que legalment els substituïsquen.  
  
Article 13. La Junta de Govern   
1. La Junta de Govern estarà integrada pel President i un nombre de vocals no superior a sis, nomenats i separats pel President, donat compte al Plenari.   
2. Correspon a la Junta de Govern :  
a) L'assistència al President en l'exercici de llurs atribucions.  
b) Les atribucions que el President o el Ple li deleguen.  
  
Article 14. Sistemes d'acords   
1. A efectes de votacions, en el Plenari de la Mancomunitat, s'utilitzarà el sistema de vot ponderat, prenen com a referència el nombre de regidors que correspon a cada municipi conforme l'article 179 de la Llei Orgànica 5/1985, de 19 de Juny, Reguladora del Regim Electoral General, segons l'establert en l'article 100 de la Llei 8/2010, de 23 de juny, de Regim Local de la Comunitat Valenciana.  
  
2.Els acords del Ple s'adopten, per regla general, per majoria simple del vot ponderat dels membres present. Hi ha majoria simple quan els vots afirmatius són més que els negatius.  
3. És necessari el vot favorable de la majoria absoluta del vot ponderat del número legal de membres del Ple per a l'adopció dels acords en les matèries següents:  
a) Elecció i destitució del President.  
b) Proposta de modificació o ampliació dels Estatuts.  
c) Adhesió i separació de municipis.  
d) Aprovació d'operacions financeres o de crèdit i concessions de quitaments i esperes, quan el seu import supere el 10% dels recursos ordinaris del seu pressupost.  
e) Determinació de la forma de gestió del servei..  
f) Acordar la dissolució de la Mancomunitat, previs els tràmits oportuns, i nomenar els vocals membres de la Comissió liquidadora i aprovar la proposta efectuada per aquesta.  
g) Qualsevol altra matèria en què així es dispose en els presents Estatuts o en la legislació de règim local aplicable.  
4. El vot serà emés per l'alcalde o alcaldessa de cada municipi, si estiguera present en la sessió, i si no n'hi ha pel regidor/a designat com a segon vocal pel Ple d'eixa Corporació.   
  
Article 15. Habilitats estatals.  
1. En aquesta Mancomunitat existirà un lloc de treball reservat a funcionaris d'administració local amb habilitació de caràcter estatal que correspondran les funcions de secretaria, comprensiva de la fe pública i assessorament legal perceptiu, així com el control i fiscalització interna de la gestió econòmic financera i pressupostària, i la comptabilitat, tresoreria i recaptació.  
2. En tant es classifique reglamentàriament per l'òrgan autonòmic competent el dit lloc de treball les esmentades funcions podran ser exercides per algun funcionari d'administració local amb habilitació de caràcter estatal d'algun dels municipis que integren la mancomunitat prèvia designació pel Ple de la mateixa.  
3. No obstant això, si una vegada creat i classificat s'estima que el volum de servei o recursos de la Mancomunitat és insuficient per al manteniment del dit lloc de treball es podrà, de conformitat amb la normativa aplicable, sol·licitar l'exempció de l'obligació de mantindre-ho.  
En eixe supòsit i una vegada concedida l'esmentada exempció les funcions reservades a habilitats nacionals s'exerciran a través de funcionari amb aquesta habilitació d'algun dels municipis que integren la Mancomunitat, si això no fora possible les dites funcions reservades s'exerciran mitjançant l'acumulació a un funcionari amb habilitació de caràcter estatal o pel servei d'assistència de les Diputacions.  
  
Article 16. La resta de personal  
1. El Ple de la Mancomunitat aprovarà anualment, junt amb el pressupost, la corresponent plantilla de personal propi que comprendrà tots els llocs de treball reservats a funcionaris i laborals.  
2. La selecció i règim jurídic d'aquest personal així com la provisió dels llocs de treball existents es regirà, igual que per a la resta de les Corporacions Locals, pel que estableix la normativa bàsica sobre funció pública, règim local i resta de la legislació aplicable.  
  
3.En funció del volum de l'activitat previsible, les plaçes vacants podran cobrir-se per personal dels respectius municipis mancomunats, que podran articular un sistema rotatori de cessió del personal necessari, d'acord amb l'article 90 de la Llei 8/2010, de Règim Local de la Comunitat Valenciana.  
4. Podrà establir-se un sistema mixt de personal propi i personal cedit i personal col·laborador dels municipis mancomunats.  
  
Article 17. Recursos financers  
La Hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats, conforme l'establert en la Llei de Règim Local de la Comunitat Valenciana.  
  
Article 18. Ordenances fiscals  
1. Per a la imposició, exacció, liquidació i cobrança dels seus recursos, la Mancomunitat aprovarà les Ordenances corresponents als distints serveis, tenint les dites ordenances força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació precisa per a la formació de padrons, altes, baixes i la resta de modificacions referides als contribuents afectats pels distints serveis que constituïsquen els fins regulats en articles anteriors.  
  
3. La Mancomunitat podrà en tot moment, pels seus propis mitjans, comprovar la veracitat i exactitud de les dades a què es refereix el número anterior.  
  
Article 19. Aportacions econòmiques  
Les aportacions de Municipis mancomunats es fixaran anualment per a cada exercici econòmic, pel Ple de la Mancomunitat i seran les següents:  
a)Una quota ordinària fixa i obligatòria per a atendre les despeses generals de conservació, entreteniment i administració, es realitzen o no els serveis, a parts iguals pels municipis integrants.   
b) Una quota ordinària variable i obligatòria en proporció al nombre d'habitants de dret de cada municipi, segons el padró municipal, per atendre les despeses generals de conservació, entreteniment i administració, es realitzen o no els serveis.  
c) Una o diverses quotes complementàries, en funció de l'ús que cada Entitat realitze dels serveis que es presten mancomunadament. Per a la determinació d'aquesta quota s'aplicaran les bases o mòduls següents: nombre de vivendes, superfície del nucli urbà, metres lineals de carrers, volum d'edificació, base imposable de l'Impost sobre Béns Immobles, volum dels seus pressupostos, consum realment efectuat, qualssevol altres factors que puguen computar-se en raó del serveis o activitat prestada. Les presents bases o mòduls podran aplicar-se aïllada o conjuntament.  
d) Una quota extraordinària i obligatòria per a atendre despeses per a finançar els serveis que beneficien especialment a un o més municipis mancomunats.  
  
Article 20. Característiques de les aportacions  
1. Les aportacions dels municipis a la Mancomunitat tenen la consideració de pagaments obligatoris i preferents per a les Entitats mancomunades.  
2. Les aportacions econòmiques dels municipis es realitzaran en la forma i terminis que determine el Ple. En el cas que algun municipi es retardara en el pagament caldrà ajustar-se al que disposa l'article 26.  
  
  
Article 21. Pressupost  
1. La Mancomunitat aprovarà anualment un Pressupost de conformitat amb el que disposa la legislació de règim local vigent.  
2. El Pressupost constitueix l'expressió xifrada, conjunta i sistemàtica de les obligacions que, com a màxim, poden reconèixer, i dels drets que es prevegen liquidar durant el corresponent exercici econòmic.  
  
3. S'inclouran en el Pressupost, les inversions que es puguen realitzar, així com les seues fonts de finançament.  
  
Article 22. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A aquest efecte haurà de formar-se un Inventari de conformitat amb el que disposen les disposicions vigents en la matèria.  
2. La participació de cada Entitat mancomunada en aquest patrimoni es fixarà tant inicialment, com d'ara en avant en funció del nombre d'habitants de dret de cada Entitat, segons el padró municipal.  
  
No obstant això, i donades les característiques de les aportacions a la Mancomunitat, podran ser tinguts en compte altres factors de ponderació.  
3. Els ajuntaments mancomunats podran efectuar el traspàs de mitjans patrimonials i econòmics en favor de la Mancomunitat, conforme l'establert en l'article 90 de la Llei de Règim Local de la Comunitat Valenciana.   
  
Article 23. Duració  
La Mancomunitat es constitueix per temps indefinit.  
  
Article 24. Modificació d'estatuts  
1. La modificació dels Estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels estatuts s'ajustarà al procediment previst en la legislació aplicable per a la creació de les Mancomunitats i es referirà exclusivament als aspectes següents:  
a) Objecte. Competències i potestats.  
b) Òrgans de govern i sistema de representació dels municipis en els mateixos.  
c) Règim econòmic financer i criteris per a les aportacions dels municipis.  
d) Supòsits de dissolució de la mancomunitat.  
3. Les restants modificacions estatutàries tindran caràcter no constitutiu i requeriran l'aprovació inicial pel Ple de la mancomunitat, l'audiència als Ajuntaments mancomunats durant un mes i resolució definitiva pel Ple de la Mancomunitat per majoria absoluta del vot ponderat.  
  
  
Article 25. Adhesió i separació de municipis.  
Per a l'adhesió i separació a la Mancomunitat d'un nou Municipi serà necessari:  
a) El vot favorable de la majoria absoluta dels membres de la Corporació municipal interessada.  
b) La mancomunitat haurà de prendre la raó del dit acord i sotmetre-ho a informació pública durant 1 mes.  
c) Aprovació per majoria absoluta del vot ponderat pel Ple de la Mancomunitat.  
2. L'aportació inicial dels municipis incorporats a la Mancomunitat, després de la seua constitució, vindrà determinada per l'índex del patrimoni de la Mancomunitat per habitants, multiplicat pel nombre d'habitants de dret de l'Entitat que sol·licita la seua inclusió.  
De no existir tal patrimoni, aportarà la quota que resulte de multiplicar la quantitat a què es refereix l'apartat b) de l'article 18 per un nombre d'anys que no podrà excedir de cinc.  
La quota resultant de la valoració podrà ser exigida en el moment de la incorporació de l'Entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix haurà d'aportar tots les despeses que s'originen amb motiu de la seua inclusió en la Mancomunitat.  
  
Article 26. Separació unilateral.  
1. En el cas que un municipi adherit a la Mancomunitat decidisca unilateralment separar-se de la mateixa serà necessari:   
a) Haver romàs com a membre de la Mancomunitat almenys quatre anys.  
b) Acord municipal adoptat per majoria absoluta comunicant a la Mancomunitat la voluntat d'abandonament unilateral amb una antelació mínima d'un any.  
c) Informe de la Mancomunitat.  
d) Informe de la Diputació Provincial i de l'òrgan autonòmic competent en matèria d'Administració local.  
e) Acord del plenari de la mancomunitat per majoria absoluta del vot ponderat.  
2. L'Ajuntament que decidisca separar-se de forma unilateral haurà d'haver complit amb tots els compromisos pendents que tinga amb la Mancomunitat, així com abonar totes les despeses originades per la seua separació i la part del passiu contret per la Mancomunitat a càrrec seu.  
  
Article 27. Separació forçosa.  
1. Procedirà la separació forçosa d'un municipi mancomunat en els supòsits següents:  
a) Incompliment del pagament de les seues aportacions durant més d'un trimestre. Es considerarà com incompliment persistent del pagament de les aportacions, als efectes del que disposa l'article 96.3 de la Llei 8/2010.  
b) Incompliment d'aquelles altres actuacions necessàries per al correcte desenvolupament de la Mancomunitat a què vinguen obligats pels seus Estatuts.  
2. En el cas que algun municipi es retardara en el pagament de la seua quota més d'un trimestre, el President requerirà el seu pagament en el termini d'un mes. Transcorregut el dit termini sense haver fet efectiu el dèbit, el President podrà sol·licitar dels òrgans de l'administració Central, Autonòmica, o Provincial, la retenció de les quotes pertinents a càrrec de les quantitats que per qualsevol concepte foren liquidades a favor de l'Ajuntament deutor a fi que se les entregue a la Mancomunitat.  
3. Aquesta retenció és autoritzada expressament pels Ajuntaments mancomunats en el moment d'aprovació dels presents Estatuts, sempre que s'acompanye la certificació de descobert reglamentària en cada cas.  
4. En cas d'incompliment d'altres actuacions necessàries per al correcte desenvolupament de la mancomunitat, el dit incompliment serà declarat pel Ple per majoria absoluta del vot ponderat; a continuació es formularà un requeriment a l'Ajuntament atorgant-li un mes prorrogable perquè procedisca al compliment de les seues obligacions.  
  
5. Si l'Ajuntament no procedira al pagament o compliment de les seues obligacions el Ple de la Mancomunitat adoptarà acord de separació forçosa per majoria absoluta del vot ponderat, havent de reclamar-se les quantitats degudes i les despeses derivades establertes en l'article 25.2 d'aquests Estatuts.  
  
Article 28. Liquidació per separació  
1. La separació de la mancomunitat d'un o més dels municipis no implicarà la necessitat de procedir a la liquidació d'aquella, quedant aquesta operació diferida al moment de dissolució de la mancomunitat. No obstant això, en el cas que el municipi o municipis separats de la mancomunitat hagen aportat a aquesta béns afectes a serveis propis es practicarà, excepte acord amb els municipis interessats, una liquidació parcial a fi que eixos elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Els municipis separats no podran, excepte el que estableix el paràgraf anterior, al·legar drets de propietat sobre els béns i serveis de la mancomunitat radicats en el seu terme municipal.  
3. Si, com a conseqüència de la separació d'un o més municipis, la mancomunitat deixarà de ser viable, es procedirà a la seua dissolució d'acord amb el que estableix l'article 28.  
  
Article 29. Dissolució de la Mancomunitat   
La Mancomunitat es dissoldrà per alguna de les causes següents:  
  
a) Per desaparició del fi o fins per als que va ser creada.  
b) Quan així ho acorde el Ple de la Mancomunitat i els Ajuntaments mancomunats amb el vot favorable de la majoria absoluta legal del vot ponderat dels seus membres.  
  
Article 30. Procediment de dissolució  
1.El procediment de dissolució de la mancomunitat serà el mateix que s'estableix per a la seua creació i requerirà:  
a) Aprovació inicial de l'acord de dissolució pel ple de la mancomunitat adoptat per majoria absoluta del vot ponderat.  
b) Informació Pública durant 1 mes en tots els Ajuntaments mancomunats.  
c) Informes de la Diputació Provincial i de l'òrgan competent de la Comunitat autònoma en matèria de règim local.  
d) Aprovació en els Plens municipals per majoria absoluta   
e) Aprovació per majoria absoluta del vot ponderat de la mancomunitat de la proposta efectuada per la comissió liquidadora de conformitat amb el que disposa este article.  
f) Remissió a l'òrgan competent de la Generalitat que procedirà a publicar la dissolució en el Diari Oficial de la Comunitat Valenciana procedint a donar de baixa la Mancomunitat en el Registre d'Entitats locals de la Comunitat Valenciana.  
2. Aprovada la dissolució de la Mancomunitat per part dels Plens municipals i abans de la seua remissió a la Generalitat s'haurà d'haver creat una Comissió Liquidadora composta almenys pel President de la Mancomunitat i dos vocals. En ella s'integraran per a complir les seues funcions assessores el Secretari i també l'Interventor si existira. Podrà igualment convocar a les seues reunions a experts determinats, només als efectes de sentir la seua opinió o preparar informes o dictàmens en temes concrets de la seua especialitat.  
3. La Comissió, en temps no superior a tres mesos, farà un Inventari de béns, serveis i drets de la Mancomunitat; xifrarà els seus recursos, càrregues i dèbits, i relacionarà el seu personal, procedint més tard a proposar al Ple de l'Entitat l'oportuna distribució o integració dels mateixos en els Ajuntaments mancomunats, tenint en compte les mateixes dades que hagen servit per a la formació del patrimoni.  
  
4. La proposta, per a ser aprovada vàlidament, requerirà el vot favorable de la majoria absoluta del vot ponderat dels membres del Ple de l'Entitat. Una vegada aprovada, la proposta serà vinculant per als Ajuntaments mancomunats.  
  
  
DISPOSICIONS ADDICIONALS  
  
Primera  
La Mancomunitat als efectes d'entrada, eixida i presentació de documents, estableix la seua seu com a registre únic, tot i que en el supòsit d'estar tancada temporalment dita seu, actuarà com a registre delegat el de l'Ajuntament que obstente la Presidència.   
  
  
Segona  
Els Alcaldes Pedanis de les Entitats Locals menors dels municipis mancomunats, formarà part del ple de la mancomunitat en igualtat de condicions respecte a la resta de membres del mateix excepte pel que fa a l'emissió del vot (amb veu però sense vot).  
  
  
DISPOSICIÓ FINAL  
  
Única  
En allò no previst pels presents estatuts, resultarà d'aplicació el que estableix la legislació per a les Entitats locals.